1 Year Anniversary (New Zealand) | Dumas Family in New Zealand
Posted by: beertjie | Mei 20, 2008
1 Year Anniversary (New Zealand)
Ons het die 5de Mei ‘n groot mylpaal behaal. Ons het ons eerste jaar hier in New Zealand gevier. Die mense vra ons gereeld of dit die moeite werd was om alles te los, ons familie, vriende, werk en dan na ‘n vreemde land te gaan. Daar is vele debatte oor hierdie onderwerp, maar elkeen kan net vir homself antwoord. Vir my en my gesin was dit beslis die moeite werd. Ja, ons mis die vriende, die familie, ons honde maar die tegnologie laat jou toe om met jou familie en vriende in verbinding te bly.
New Zealand het sy probleme, ons het nie met klappe op die oë hiernatoe gekom nie. Ons het geweet die land het ook sy negatiewe deel, maar vir ons is dit hemel op aarde. Ons het baie navorsing gedoen, of liewer Jacques het baie navorsing gedoen, ek het net die vrae gevra en hy moes vir my antwoorde kry. Ek het baie getwyfel toe ons begin dink het om Suid Afrika te verlaat. Ons het eers gedink om Ierland toe te gaan. Baie navorsing gedoen en amper al die besluit gemaak om daarheen te gaan, toe vriende van ons terugkeer van New Zealand. Dankie Rachel en Fanie, julle het die besluit vir ons net soveel makliker gemaak.
Ons het by hulle gekuier en hulle kon nie uitgepraat raak oor die land nie, die hele aand gesels hulle oor al die positiewe dinge van hierdie pragtige land en toe vra ons vir hulle die vraag, gee vir ons die negatiewe kant van New Zealand, hulle moes eers dink. Die antwoord was, die verkeer en die weer.
Wel dit is ons al gewoond, die weer is nie erg nie, ja dit reën meer as in Port Elizabeth in die winter, maar hier is so baie dinge om te doen, wanneer dit reën. Die verkeer is meer, maar dit vloei. Niemand druk jou van die pad af nie, almal kry ‘n geleentheid om te ry, jy hoor nie ‘n “hooter” nie, jy sien nie vingertekens nie. Die mense is bedagsaam en opgevoed. Dank die Vader hier is nie iets soos Taxi’s nie, ek praat van die taxi’s soos ons dit in SA ken.
Die aanpassing hier was vir ons maklik. Dit verskil van persoon tot persoon. Ek was amper 6 maande swanger toe ons hier aangekom het. Daar was bekommernisse. Wat as Jacques nie werk kry nie, wat as Geraldine nie gelukkig is nie, ons kan net vir die Hemelse Vader dankie sê dat alles vir ons uitgewerk het. Jacques het gesukkel om werk te kry, nie omdat daar nie werk is nie, maar omdat hy nie ‘n werkpermit gehad het nie.
Die mense stel nie belang as jy nie ‘n werkpermit het nie. Dit neem net soveel langer om ‘n werk te kry, maar hy is baie gelukkig waar hy nou werk. Die wag en stres was alles die moeite werd.
Op die einde van die dag maak jy die besluit vir jou gesin en julle toekoms as ‘n familie, nie vir die vriende of familie nie. Ek sê weer, immigrasie is nie vir almal nie, maar dit was vir ons.